text: Arkæologer har fundet spor af bebyggelse
  06 december 2016 kl. 10.27
  Arkæologerne regner med, at de nu har fundet hele skatten. De næste dage skal der graves efter spor af bebyggelse. 
  - Vi har allerede fundet spor efter stolpehuller, siger udgravningsleder Lars Grundvad, Museet på Sønderskov, til TV SYD tirsdag.
  Han forventer, at hele skatten nu er fundet. Derfor er mulden skrællet af, så arkæologerne kan lede efter tegn på hegn og huse.
  - I første omgang handlede det om at redde skatten. Vi har fundet 10-12 genstande, som nu ligger i en boks. Dem skal vi have spulet i destilleret vand.
  - Derefter kigger vi efter tegn på bebyggelse, så vi måske kan få svar på, hvorfor skatten er gemt her, siger Lars Grundvad.
  Det nye fund er en del af den skat, som tre amatørarkæologer fandt før sommerferien. Det fund var næsten på et kilo.
  - Det seneste fund er ikke så stort mængdemæssigt, men smykkerne er mere forfinede. Med flotte detaljer, forklarer Lars Grundvad.
  Museumsinspeketør Lars Grundvad, Museet på Sønderskov: "I første omgang handlede det om at redde skatten. Vi har fundet 10-12 genstande, som nu ligger i en boks. Dem skal vi have spulet i destilleret vand."
  Han nævnte mandag, at der bl.a. er fundet to vedhæng, som måske har hængt i en kæde, der blev fundet i området helt tilbage til 1911.
  - Så nu ved vi ikke rigtigt, hvilket vedhæng det hører til.
  Lars Gundvad forventer, at der graves på stedet frem til fredag. Gravefeltet er udvidet en del.
  